Setu me  partiet da welet ur lec'h brudet e-mesk ar re zo tost o c'halon doc'h an evned: oufig Sant-Yann, e Krac'h. Fariet em eus get ma hent ha setu me é tremen dre ar C'hazh du, ha goude tost d'an Drinded. Hegasus eo. Ur wezh arruet eh an d'ober un tamm hent betek azeziñ e-mesk ar geot (yen eo edan ma revr !) ha sellet get ma lunedoù gevell. Pa 'm behe bet ur lunedenn hirwel em behe peurchañs gouiet petra oa ar vandennad evnedigoù damvelen a zo du-hont... hag ivez anv ar sourouc'haned (bécasseaux) e-talde.  Ha  neuze ? Preniñ ? C'hoazh ? Daoust hag afer hon eus a breniñ atav evit gouiet muioc'h a-ziàr an natur ? Amañ on prederiet da vat. Da gentañ, anavout an natur, an evned, a zo àr-un-dro un dra rekis hag ivez un c'hoant don (pas get tout an dud avat, lod kaer anezhe ne vern ket bras dezhe ma ne ouiont ket diforc'h ur golvan doc'h ur pintig !). Ha neuze ? Ma pren razh ar re zo desachet get an natur o lunedenn dezhe, da venn eh aomp ?  An disoc'h a vehe moarvat ar prest. Ranniñ ur benveg etre ur strolladig  tud...  Ma, atav, e-tal ar sourouc'haned e welan ivez koupiged (pe pilanni, pe kornigelled: des vanneaux huppés; Vanellus vanellus o anv skiantel): brav eo sellet doc'hte é nijal, du o c'hein ha gwenn o c'hof. Ledan ha ront o divaskell. Pa vez gwelet ur vandennad anezhe àr nij a-ziabell e seblant bout kinkladurioù Nedeleg é strinkellikat.  Goude, setu ur c'houblad morfenned triliv (Tournepierre à collier: "Morfenned ?"ne vehen ket souezhet e vehe un anv bravoc'h dezhe er c'hornad; Arenaria interpres  o anv skiantel). Goap a raont doc'hin; unan a zisoc'h ag an tammoù mein hag a nij pelloc'h en ur grial ur seurt c'hoarzhadenn. Klask a ran unan arall. Mes atav o gwelan er momant diwezhañ, pa achapont.  Er fin, eh on e ma oto àr an hent d'ar gêr, ha setu ur vandennad bugerc'heized ("hurened-saout" ma faot deoc'h, Hérons gardeboeufs; Bubulcus ibis o anv skiantel); 8 int; ne oa ket anezhe er c'hornad betek un nebeut blezioù zo) ! Ur c'hamarad din hag o anav mat a ra anezhe "Ar re vihan gwenn", "les  petits blancs" e galleg.  Ar wezh kentañ din o gwelet ker splann. E-raok em boa o gwelet ur wezh hepken, diàr an hent-tizh... Amañ int eizh, en ur prad evel ma vezont d'ar liesañ, é klask o boued e-mesk ar geot.  Ur vaouez a zo é chom e-tal a lâr din e c'hellan monet er prad da sellet doc'hte a dostoc'h ha da dapout fotoioù. N'he deus ket merzet e oan get lunedoù gevell hepken ha pas get ur benveg fotoioù. Met honnezh a zo amiapl. Lâret a ra din e vez diaes tostaat dezhe. Hama, ma lâr an dra-se e talv  int kustumet da zont aze, er prad-se, neuze !  Ma; mall eo monet kuit. Ha mall eo achu ar rubrikenn-mañ evit hiziv ivez !